സബ്സിഡികൾ ആധാറുമായി ബന്ധപ്പെടുത്തി വിതരണം ചെയ്യാൻ കഴിഞ്ഞതിലൂടെ രാജ്യത്തിന് 90,000 കോടി രൂപ ലാഭിക്കാനായെന്ന് കേന്ദ്ര ധനമന്ത്രി അരുൺ ജെയ്റ്റിലി അറിയിച്ചു . 2018 മാർച്ച് വരെയുളള കണക്കാണിത് . തൻറെ ഫേസ്ബുക്ക് ബ്ലോഗിലുടെയാണ് ധനമന്ത്രി ഇക്കാര്യങ്ങൾ വ്യക്തമാക്കിയത് . ആനുകൂല്യങ്ങൾ വ്യാജമായി കൈപ്പറ്റിയിരുന്ന നിരവധി വ്യാജ ഗുണഭോക്താക്കളെ ഒഴിവാക്കിയതിലൂടെയാണ് സർക്കാരിന് ഈ നേട്ടം സ്വന്തമാക്കാനായതെന്നും അദ്ദേഹം അഭിപ്രായപ്പെട്ടു . കേന്ദ്ര സർക്കാർ നടപ്പാക്കുന്ന സമഗ്ര ആരോഗ്യ സംരക്ഷണ പദ്ധതിയായ ആയുഷ്മാൻ ഭാരത് പോലെയുളള വലിയ ക്ഷേമ പരിപാടികൾ നടത്താൻ ആധാറിൻറെ ഉപയോഗത്തിലൂടെ എളുപ്പത്തിൽ സാധിക്കുമെന്നും ധനമന്ത്രി പറഞ്ഞു . ഇതുവരെ ആധാറിലൂടെ വിതരണം ചെയ്തത് 1,68,868 കോടി രൂപയാണെന്നും അദ്ദേഹം വ്യക്തമാക്കി . 2016 ൽ ആധാർ ബിൽ പാർലമെൻറ് പാസാക്കിയ ശേഷം 28 മാസങ്ങൾ കൊണ്ട് 122 കോടി ആളുകകൾക്ക് ആധാർ നമ്പർ നൽകി . 18 വയസ്സിന് മുകളിലെ രാജ്യത്തെ 99 ശതമാനം ആളുകൾക്കും ആധാർ ലഭിച്ചതായി ധനമന്ത്രി വ്യക്തമാക്കുന്നു .